KAKAV TKO IMA REP

ZDENKA MATIJAŠ

Repić moj je dosta kratak,  
zamišljeno reče patak,  
ni gusakov nije duži,  
al’ se zbog tog on ne tuži.

Kravlji rep daleko seže,  
gdje on mlatne, muhe bježe,  
zekin repić mek je, nježan,  
sive boje ili snježan.

Slabašan je svinjski rep,  
a nije baš ni lijep,  
no ni pijetlov nije snažan,  
al’ se s njime pravi važan.

Mačkin rep je s njom u skladu,  
puranov je za paradu,  
a svojim nam kaže pas,  
je li sretan il’ ljut na nas.